Športové verzie RS dopĺňajú novú rodinu Škoda Enyaq ako vrcholné modely

**› Nový Enyaq RS a Enyaq Coupé RS sú spolu s modelom Elroq RS sériovými modelmi s najlepším zrýchlením a najrýchlejším nabíjaním v histórii značky Škoda**

**› Dva elektromotory s celkovým výkonom 250 kW zabezpečujú pohon všetkých kolies, zrýchlenie z 0 na 100 km/h za 5,4 s**

**› Rozsiahla štandardná výbava zahŕňa športový podvozok, moderné Matrix-LED predné svetlomety alebo elektricky nastaviteľné sedadlo vodiča s pamäťou a masážnou funkciou**

**› Typické znaky vozidiel RS značky Škoda: čierne dizajnové prvky, exkluzívne disky z ľahkej zliatiny až do veľkosti 21" a dva varianty interiéru: RS Lounge a RS Suite**

Bratislava, 9. mája 2025 - **Škoda Auto predstavuje vrcholné verzie RS, ktoré dopĺňajú novú rodinu vozidiel Enyaq. Nová Škoda Enyaq RS a nová Škoda Enyaq Coupé RS sú spolu s novým modelom Elroq RS sériovými modelmi s najlepším zrýchlením a najrýchlejším nabíjaním v histórii značky Škoda. S dvoma elektromotormi, systémovým výkonom 250 kW a pohonom všetkých kolies zrýchľujú z 0 na 100 km/h za 5,4 s. Ich vysokonapäťové batérie je možné nabíjať výkonom až 185 kW.**

**Johannes Neft, člen predstavenstva spoločnosti Škoda Auto za oblasť technického vývoja**, hovorí:*„Modely Enyaq RS a Enyaq Coupé RS ako vrcholné modely novej rodiny Enyaq prinášajú ešte viac dynamiky, pričom bola zachovaná ich vysoká úroveň komfortu a každodennej použiteľnosti. To sme dosiahli do veľkej miery vďaka progresívnemu riadeniu a najmä vďaka prepracovanému športovému podvozku s optimalizovaným nastavením tlmičov. Na želanie dostupný adaptívny podvozok DCC ponúka ešte väčší rozsah dynamiky. Umožňuje nastavenie podvozku od veľmi športového až po veľmi komfortné v závislosti od preferencií vodiča. Okrem toho sme vylepšili aj aerodynamiku. Výsledkom je nižšia spotreba a tým aj väčší maximálny dojazd.“*

**Dva elektromotory, zrýchlenie z 0 na 100 km/h za 5,4 s a nabíjanie výkonom až 185 kW**

Dva elektromotory s celkovým výkonom 250 kW a pohon všetkých kolies zabezpečujú mimoriadnu dynamiku – maximálna rýchlosť 180 km/h a zrýchlenie z 0 na 100 km/h za 5,4 s. Verzie RS sú tak spolu s modelom Elroq RS najlepšie zrýchľujúce sériové modely Škoda. Navyše podporujú nabíjanie s nabíjacím výkonom až 185 kW. Nabitie vysokonapäťovej batérie s kapacitou 84 kWh (79 kWh netto) z 10 % na 80 % kapacity na rýchlonabíjacej stanici na jednosmerný prúd trvá iba 26 minút. Enyaq RS a Enyaq Coupé RS sú tak spolu s vozidlom Elroq RS sériovými modelmi Škoda s najrýchlejším nabíjaním. Elektrický dojazd v tejto konfigurácii predstavuje v režime WLTP viac ako 550 km pri modeli Enyaq RS a viac ako 560 km pri modeli Enyaq Coupé RS. Pri nabíjaní striedavým prúdom s nabíjacím výkonom 11 kW sa batéria nabije z 0 % na 100 % kapacity za 8,5 hodiny.

**Vozidlá sa verejnosti prvýkrát predstavia v Štokholme a Herningu**

Škoda Auto predstavuje nový Enyaq RS a nový Enyaq Coupé RS na významnom medzinárodnom športovom podujatí. Obe vozidlá budú vystavené v hokejových arénach počas Majstrovstiev sveta v ľadovom hokeji 2025, ktoré sa konajú vo Švédsku a Dánsku od 9. do 25. mája. Oba modely budú po prvýkrát ukázané na dvoch otváracích zápasoch, v rámci ktorých sa Česká republika stretne so Švajčiarskom v dánskom Herningu, zatiaľ čo Rakúsko a Fínsko budú súperiť vo švédskej metropole Štokholm. Škoda Auto podporuje Majstrovstvá sveta IIHF v ľadovom hokeji ako jeho hlavný oficiálny sponzor od roku 1993.

**Martin Jahn, člen predstavenstva spoločnosti Škoda Auto zodpovedný za oblasť predaja a marketingu,** hovorí*: „Majstrovstvá sveta IIHF v ľadovom hokeji vo Švédsku a Dánsku sú ideálnym prostredím pre nový model Škoda Enyaq RS a nový model Škoda Enyaq Coupé RS. Svetová premiéra športových verzií RS, ktoré dopĺňajú novú rodinu Enyaq, a ich prezentácia v miestach konania majstrovstiev predstavujú vhodné prepojenie s najdlhšie trvajúcim hlavným sponzorstvom značky Škoda aj celosvetovo v histórii všetkých svetových šampionátov. Ľadový hokej je navyše v domovskej krajine našej spoločnosti, v Českej republike, národným športom. Sme radi, že fanúšikom môžeme prvýkrát predstaviť náš plne elektrický vrcholný model a tešíme sa, že si spoločne užijeme vzrušujúce zápasy, napínavé akcie a strhujúcu atmosféru.“*

**Čierne lakované dizajnové prvky karosérie, špeciálne nastavený športový podvozok a dva varianty zvukového prejavu**

Nový Enyaq RS a nový Enyaq Coupé RS majú bohatú štandardnú výbavu, ktorá zahŕňa napríklad moderné Matrix-LED predné svetlomety, head-up displej s rozšírenou realitou, audiosystém Canton, panoramatický kamerový systém Area View alebo elektricky nastaviteľné sedadlo vodiča s pamäťou, masážnou funkciou a bedrovou opierkou. V ponuke sú aj exkluzívne disky z ľahkej zliatiny s veľkosťou až 21". Jazdnú dynamiku modelov umocňuje progresívne riadenie, ktoré zabezpečuje dokonalú kontrolu nad vozidlom. Pri športovom podvozku je predná náprava znížená o 15 mm a zadná náprava o 10 mm, čo umožňuje agilnejšie nastavenie. Adaptívny podvozok DCC je k dispozícii na želanie. V porovnaní s predchádzajúcou verziou má dynamickejšie nastavenie tlmičov a umožňuje 15 nastavení tuhosti tlmičov. Voľba jazdného režimu ponúka aj špeciálny režim Traction prispôsobený pohonu všetkých kolies. Vzhľadom na vysoký výkon majú verzie RS na prednej náprave výkonnejšie brzdy s dvojpiestikovými strmeňmi. Dva varianty zvukového prejavu, Sport a Futuristic, sú priradené rôznym jazdným režimom. Možno ich tiež prepínať v režime Individual, a to prostredníctvom voľby jazdného režimu v menu infotainmentu.

**Lesklá čierna maska Tech-Deck Face je charakteristickým znakom dizajnového jazyka Modern Solid**

Škoda Enyaq RS a Enyaq Coupé RS sa teraz vyznačujú novým dizajnovým jazykom Škoda Modern Solid. Jeho najvýraznejšími prvkami sú nová lesklá čierna maska Tech-Deck Face, za ktorou sa skrývajú dôležité senzory vrátane radaru, a tiež atraktívna presvetlená predná maska v podobe zvislej svetelnej mriežky. Tieto prvky sú súčasťou štandardnej výbavy, rovnako ako Matrix-LED predné svetlomety, ktorých delené usporiadanie je charakteristické pre modelový rad SUV značky Škoda. Matrix-LED predné svetlomety a presvetlená maska ponúkajú aj animovanú funkciu Coming/Leaving Home. Pri štandardne dodávaných Full LED zadných svetlách s animovanými smerovkami je možné voliť medzi dvoma variantmi animovanej funkcie Coming/Leaving Home.

**Ostrý dizajn s typickými čiernymi dizajnovými prvkami verzie RS**

Charakteristické dizajnové prvky verzie RS a čierne lakované doplnky karosérie, medzi ktoré patria lišty okolo bočných okien, strešné ližiny vozidla Enyaq RS, nápis Škoda na kapote a na piatych dverách a kryty vonkajších spätných zrkadiel, zvýrazňujú vzhľad vozidiel Škoda Enyaq RS a Enyaq Coupé RS. Vozidlá majú špecifický predný a zadný nárazník. Súčasťou zadného nárazníka je výrazný reflexný pás tiahnuci sa po celej šírke vozidla. Predné blatníky zdobí logo RS. Ďalším dizajnovým prvkom exkluzívnym pre verzie RS sú disky z ľahkej zliatiny s aerodynamickými krytmi. Štandardom sú 20" disky Draconis v čiernej farbe s novými matne čiernymi krytmi. Na želanie sú dodávané nové 21" disky Vision v antracitovej farbe. Vrcholné modely je možné objednať vo všetkých farbách dostupných pre novú rodinu Enyaq a tiež v odtieni zelená Mamba, ktorý je určený výhradne pre verziu RS. Zatmavené zadné bočné okná a zadné sklo (Sunset) zabezpečujú elegantný vzhľad a zároveň poskytujú súkromie a komfort. Vďaka špeciálnej fólii znižujú akusticky laminované predné bočné okná hluk v interiéri. Vylepšená bola aj aerodynamika. Pri modeli Enyaq RS je koeficient odporu vzduchu 0,251, pri modeli Enyaq Coupé RS je koeficient odporu vzduchu 0,239.

**Dva dizajny interiéru: RS Lounge a RS Suite**

V ponuke sú dva špecifické varianty športového, praktického interiéru: interiéry RS Lounge a RS Suite. Štandardne dodávaný interiér RS Lounge ponúka predné sedadlá čalúnené čiernym mikrovláknom Suedia v kombinácii s čiernou umelou kožou a s limetkovozeleným kontrastným prešívaním. Na želanie je k dispozícii interiér RS Suite s čalúnením v kombinácii kože a umelej kože a so sivým prešívaním. Obloženie palubnej dosky a výplne predných dverí sú v imitácii karbónu. Trojramenný vyhrievaný športový volant je potiahnutý perforovanou kožou. Doplnený je plaketkou RS a limetkovozeleným prešívaním pri interiéri RS Lounge a čiernym prešívaním pri interiéri RS Suite. Vyhrievané predné športové sedadlá s integrovanými opierkami hlavy a kryty pedálov z nehrdzavejúcej ocele dopĺňajú športový vzhľad interiéru. Elektricky nastaviteľné sedadlo s pamäťou, masážnou funkciou a bedrovou opierkou je súčasťou štandardnej výbavy. Elektricky nastaviteľné sedadlo spolujazdca s pamäťou a masážnou funkciou je k dispozícii v rámci paketu Maxx. Trojzónová klimatizácia Climatronic a mechanické slnečné clony pre zadné bočné okná sú súčasťou štandardnej výbavy. Rovnako ako pri ostatných modeloch Enyaq je tepelné čerpadlo k dispozícii ako samostatný výbavový prvok.

**13" displej infotainmentu v štandardnej výbave, adaptívny podvozok DCC na želanie**

Nový Enyaq RS a nový Enyaq Coupé RS sú štandardne vybavené 5" virtuálnym kokpitom a 13" displejom infotainmentu. Adaptívny podvozok je súčasťou voliteľného paketu Maxx, ktorý zahŕňa aj funkcie uložený parkovací manéver a parkovanie na diaľku. Všetky displeje majú grafiku špecifickú pre verziu RS. Tlačidlo Vyhrievania na obrazovke infotainmentu aktivuje alebo deaktivuje až štyri funkcie vyhrievania naraz.

**Charakteristický znak značky Škoda: Množstvo Simply Clever prvkov**

Nový Enyaq RS a nový Enyaq Coupé RS majú v štandardnej výbave množstvo prvkov Simply Clever, typických pre značku Škoda. Sú štandardne vybavené štyrmi portami USB-C pre rýchle nabíjanie s výkonom až 45 W. Bezdrôtové nabíjanie telefónu s ventiláciou navyše ponúka nabíjací výkon až 15 W. Štandardne dodávané elektricky ovládané piate dvere s virtuálnym pedálom umožňujú pohodlný prístup do batožinového priestoru, kde sa nachádza QR kód. Pomocou neho je možné na smartfóne alebo tablete jednoducho získať návod na obsluhu alebo videá popisujúce rôzne funkcie batožinového priestoru. Súčasťou štandardnej výbavy je aj systém KESSY poslednej generácie. Vďaka funkcii automatického odomykania systém odomkne vozidlo, keď sa kľúč priblíži k vozidlu na vzdialenosť menšiu ako 1,5 metra. Funkcia automatického zamykania automaticky uzamkne nový Enyaq RS, keď sa kľúč vzdiali od vozidla na viac ako 2,5 metra. Navigácia poskytuje v reálnom čase online upozornenia na nehody, odstavené vozidlá a klzkú vozovku v bezprostrednom okolí vozidla. Vozidlá štandardne ponúkajú aj prípravu na ťažné zariadenie. Rovnako ako pri ostatných modeloch Enyaq je elektricky odistiteľné ťažné zariadenie k dispozícii ako samostatný prvok výbavy. Maximálna hmotnosť prívesu je až 1 400 kg pri 8 % stúpaní.

**Inteligentné bezpečnostné a asistenčné systémy a inteligentné parkovanie prostredníctvom mobilného telefónu**

Škoda Enyaq RS a Škoda Enyaq Coupé RS ponúkajú množstvo inteligentných bezpečnostných a asistenčných prvkov a prvkov konektivity. Najnovšia verzia štandardne dodávaného systému Travel Assist zahŕňa systém adaptívneho vedenia v jazdnom pruhu, prediktívny tempomat, asistent pre jazdu v kolóne, núdzový asistent a sledovanie mŕtveho uhla. Využitie online rojových dát teraz umožňuje ešte lepší výkon celého systému. Okrem funkcií, ako je napríklad Plug & Charge, ktorá umožňuje bezproblémovú autorizáciu pri kompatibilných nabíjacích staniciach, podporuje modernizovaná aplikácia MyŠkoda nové funkcie automatického parkovania. Jednou z nich je parkovanie na diaľku, ktoré vie zaparkovať vozidlo do radu pozdĺžne alebo kolmo stojacich áut. Majiteľ tento manéver ovláda prostredníctvom aplikácie MyŠkoda vo svojom smartfóne. Používateľ s kľúčom sa musí nachádzať v tesnej blízkosti vozidla, pričom vozidlo a mobilný telefón komunikujú prostredníctvom Bluetooth. Po zvolení požadovaného typu manévru sa Enyaq RS sám postará o riadenie, brzdenie a samotný pohyb. Ďalšou funkciou ovládanou prostredníctvom aplikácie MyŠkoda je uložený parkovací manéver na diaľku. Hneď ako sa vozidlo priblíži k jednému z piatich príjazdov k parkovacím miestam, ktoré si predtým zapamätalo, dokáže samo automaticky zaparkovať na požadované miesto. Majiteľ pritom nemusí sedieť vo vozidle, ale celý parkovací manéver spustí a sleduje na svojom smartfóne v blízkosti vozidla.

**Tradičná rodina RS vstupuje do elektrickej éry**

Nový Enyaq RS a Enyaq Coupé RS nadväzujú na 25-ročnú tradíciu športových modelov RS značky Škoda, ktorá sa začala v roku 2000 s prvou generáciou modelu Octavia RS. Odvtedy sa každá ďalšia generácia modelu Octavia vyznačuje verziou RS. V roku 2003 sa rodina RS rozšírila o model Fabia RS, po ktorom nasledovala druhá generácia vrátane karosárskej verzie kombi. V roku 2018 sa Kodiaq RS stal prvým vysokovýkonným modelom značky Škoda v segmente SUV. V roku 2022 s uvedením modelu Enyaq Coupé RS, po ktorom nasledoval model Enyaq RS, sa modely RS značky Škoda rozšírili aj o elektrický pohon. Oba modely boli vybavené dvoma elektromotormi a pohonom všetkých kolies. Spočiatku disponovali výkonom 220 kW (299 k), ktorý sa v roku 2023 zvýšil na 250 kW (340 k), čím sa stali najvýkonnejšími sériovými vozidlami v histórii značky Škoda. Do roku 2025 zaznamenala rodina Enyaq RS viac ako 21 000 predaných vozidiel a získala množstvo ocenení, okrem iného ocenenie Flotilový elektromobil roka 2023, titul Najobľúbenejšie auto roka 2023 vo Švajčiarsku a cenu Golden Steering Wheel 2022.

**Pre ďalšie informácie, prosím, kontaktujte:**

**Zuzana Kubíková**, PR manager Škoda Auto Slovensko s.r.o.

M: +421 904 701 339

[zuzana.kubikova2@skoda-auto.sk](mailto:zuzana.kubikova2@skoda-auto.sk)

Obrázok, na ktorom je koleso, vozidlo, pozemné vozidlo, pneumatika

Obsah vygenerovaný umelou inteligenciou môže byť nesprávny.

|  |  |  |  |
| --- | --- | --- | --- |
| Výsledek obrázku pro twitter facebook instagram logo | [/SkodaAutoSK](https://www.facebook.com/SkodaAutoSK) | Výsledek obrázku pro twitter facebook instagram logo | /[SkodaAutoSK](http://www.instagram.com/SkodaAutoSK) |

**Škoda Auto**

› sa v novom desaťročí úspešne riadi stratégiou „Next Level Škoda Strategy“;

› sa usiluje o to, aby sa do konca dekády pomocou atraktívnych ponúk vo vstupných segmentoch a vďaka ďalším modelom s elektrickým pohonom zaradila medzi päť najpredávanejších značiek v Európe;

› efektívne využíva potenciál na dôležitých rastových trhoch ako je India a severná Afrika, Vietnam a región ASEAN;

› v súčasnosti zákazníkom ponúka 12 modelových radov osobných automobilov: Fabia, Scala, Octavia, Superb, Kamiq, Karoq, Kodiaq, Elroq, Enyaq, Slavia, Kylaq a Kushaq;

› v roku 2024 dodala zákazníkom po celom svete viac ako 926 600 vozidiel;

› je už viac ako 30 rokov súčasťou koncernu Volkswagen, jedného z globálne najúspešnejších výrobcov automobilov;

› ako značka koncernu Volkswagen samostatne vyvíja a vyrába pre ďalšie značky koncernu komponenty ako batériové systémy pre platformu MEB, motory a prevodovky;

› prevádzkuje tri výrobné závody v Českej republike, má výrobné kapacity v Číne, na Slovensku a v Indii, väčšinou prostredníctvom koncernových partnerstiev, ďalej taktiež na Ukrajine v spolupráci s lokálnym partnerom.

› celosvetovo zamestnáva viac než 40 000 ľudí a je aktívna na viac ako 100 trhoch.